Maahanmuuttajalääkäreille kehitetään uutta koulutusmallia Tampereella. Ensimmäinen suomen kieleen ja suomalaiseen terveydenhuoltoon perehdyttävä kurssi alkaa Tampereen yliopistossa ensi viikolla.

Koulutus antaa eväitä laillistamiskokeen suorittamiseen ETA- JA EU-alueen ulkopuolelta tuleville lääkäreille ja hammaslääkäreille.

Koulutukselle on tilausta, sillä nykyisellään kotimaassaan lääkärin koulutuksen saaneille maahanmuuttajille ei ole tarjolla opetusta vaativaa laillistamiskoetta varten.

– Suomeen muuttavalla lääkärillä voi olla hyvä ammattitaito, mutta hän ei pysty osoittamaan sitä tenteissä, koska se suomen kielen osaaminen on huonolla tasolla.

– Kun kielen osaaminen saadaan kohdalleen, niin ammattitaito tulee esiin sekä tenteissä että potilastyössä, sanoo Tampereen yliopiston yleislääketieteen kliininen opettaja Merja Toivanen.

Tampereella järjestettävään neljän viikon mittaiseen pilottikoulutukseen osallistuu 10 henkilöä. Valtaosa osallistujista on kotoisin Venäjältä.

Kipu on kipu, eikä dolor

Haastavinta Suomeen lääkäreiksi mieliville maahanmuuttajille on lääketieteellisen sanaston ottaminen haltuun, koska Suomessa sanasto ei pohjaudu latinaan. Myös terveydenhuoltojärjestelmässä on runsaasti vaikeita sanoja, joita kaikki suomalaisetkaan eivät tunne.

– Suomalainen sanasto on hyvin erilaista. Kuitenkin potilaan kanssa työskennellessä on tärkeää, että käytetään juuri niitä potilaille tuttuja termejä eikä puhuta latinan kielestä peräisin olevilla termeillä, sanoo Tampereen yliopiston suomen kielen opettaja Taina Pitkänen.

Osan haasteesta tuo myös se, että potilaat puhuvat eri tavoin eri puolilla maata.

– Me katsotaan esimerkiksi tv-sarjoja, joissa puhuu erilaisia suomalaisia. Niitä kuunnellaan tarkasti ja opetellaan havainnoimaan miten erilaiset ihmiset puhuvat ja harjoitellaan millaisia eroja puheessa on ja miten lääkäri itse lausuu sanat oikein, Pitkänen kuvailee.

ETA- JA EU-alueen ulkopuolelta tulevat lääkärit joutuvat suorittamaan laillistamiskokeen, ennen kuin he saavat oikeuden toimia lääkäreinä Suomessa. Ennen laillistamiskoetta heidän tulee suorittaa kuuden kuukauden harjoittelu terveydenhuollossa.